[pic] | KOMISIA EURÓPSKYCH SPOLOČENSTIEV |

Brusel, 6.7.2007

KOM(2007) 405 v konečnom znení

PRVÁ SPRÁVA EURÓPSKEMU VÝBORU PRE CENNÉ PAPIERE A EURÓPSKEMU PARLAMENTU

o zbližovaní Medzinárodných štandardov finančného výkazníctva (IFRS) so všeobecne uznávanými účtovnými zásadami (GAAP) tretích krajín {SEK(2007) 968}

1. ÚVOD A PRÁVNY ZÁKLAD

Táto správa sa zameriava na príslušné pracovné harmonogramy naplánované vnútroštátnymi orgánmi Kanady, Japonska a USA pre zbližovanie Medzinárodných štandardov finančného výkazníctva (International Financial Reporting Standards, ďalej len „IFRS“) a ich vnútroštátnych všeobecne uznávaných účtovných zásad (Generally Accepted Accounting Principles, ďalej len „GAAP“). Obsahuje aj niektoré predbežné informácie o úsilí pri zbližovaní, ktoré vynakladajú niektoré iné tretie krajiny.

Požiadavka na vypracovanie tejto správy o pracovných harmonogramoch zbližovania vyplýva z dvoch právnych opatrení prijatých Európskou komisiou 4. decembra 2006[1] v súvislosti s využívaním informácii pripravených podľa určitých medzinárodne uznávaných účtovných štandardov emitentmi z tretích krajín.

Podľa nariadenia Európskeho parlamentu a Rady (ES) č. 1606/2002 z 19. júla 2002 (ďalej len „nariadenie o IAS“) sa od spoločností kótovaných na regulovanom trhu ktoréhokoľvek členského štátu a riadiacich sa právom členského štátu Európskej únie vyžaduje, aby pri zostavovaní svojich konsolidovaných účtovných závierok za finančné obdobie, ktoré začína januárom 2005, používali IFRS schválené EÚ („schválené IFRS“).

Požiadavka používať IFRS schválené v Európskej únii bola nariadením o prospekte[2] rozšírená na emitentov z tretích krajín, ktorí predkladajú verejné ponuky cenných papierov, a smernicou o transparentnosti[3] na eminentov cenných papierov obchodovaných na regulovanom trhu EÚ, ktorí pochádzajú z tretích krajín. Podľa týchto smerníc musia emitenti pripraviť svoje finančné informácie v súlade s IFRS alebo v súlade s vnútroštátnymi účtovnými štandardmi tretej krajiny (GAAP tretej krajiny), ktoré sú „rovnocenné“ so schválenými IFRS. Na tieto požiadavky sa vzťahovalo prechodné oslobodenie do 1. januára 2007.

Následne sa na základe úsilia zostavovateľov vnútroštátnych účtovných štandardov v Kanade, Japonsku, USA a iných jurisdikciách a vzhľadom na pozitívne úsilie o zbližovanie s IFRS, ktoré sa už začalo, dohodol odklad tohto dátumu o ďalšie dva roky. Komisia preto 4. decembra 2006 prijala uvedené dve právne opatrenia, podľa ktorých emitenti z tretích krajín môžu naďalej používať GAAP určitej tretej krajiny na účely nariadenia o prospekte vo všetkých prospektoch podaných pred 1. januárom 2009, a na účely smernice o transparentnosti môžu používať GAAP pre všetky finančné roky začínajúce pred januárom 2009[4].

Počas obdobia do roku 2009 je podľa článku 35 nariadenia o prospekte (zmeneného a doplneného nariadením (ES) č. 1787/2006 a článkom 2 rozhodnutia podľa smernice o transparentnosti) Komisia povinná pravidelne informovať Európsky výbor pre cenné papiere a Európsky parlament o pokroku pri zbližovaní a o pokroku pri odstraňovaní všetkých požiadaviek na uvedenie do súladu, ktoré sa vzťahujú na emitentov z EÚ.

2. VYMEDZENIE POJMU ROVNOCENNOSť

Rozhodujúcim prvkom pri práci v tejto oblasti je stanovenie vhodného vymedzenia pojmu rovnocennosť na účel určenia, či sú GAAP tretej krajiny „rovnocenné“ IFRS. Podľa nariadenia o prospekte a rozhodnutia na základe smernice o transparentnosti sa od Komisie vyžaduje, aby v súlade so stanoveným harmonogramom vypracovala definíciu rovnocennosti, vytvorila mechanizmus rovnocennosti a potom určila rovnocennosť GAAP tretej krajiny. Týmito právnymi opatreniami sa od Komisie vyžaduje, aby konzultovala s Výborom európskych regulačných orgánov pre cenné papiere (Committee of European Securities Regulators for securities, ďalej len „CESR“) všetky tieto záležitosti. Na základe prvej konzultácie CESR navrhol toto vymedzenie pojmu rovnocennosť:

Na účely rovnocennosti by investori mali byť schopní prijať podobné rozhodnutie bez ohľadu na to, či sa im poskytli finančné výkazy zostavené na základe IFRS alebo na základe GAAP tretej krajiny.

Toto vymedzenie je odvodené z odporúčania CESR z júna 2005 o rovnocennosti GAAP USA, Kanady a Japonska. V tomto odporúčaní CESR vysvetlil, že rovnocenné neznamená identické. CESR predpokladal, že nejaké rozdiely medzi GAAP tretej krajiny a IAS/IFRS nepovedú k rozdielnym investičným rozhodnutiam. Komisia sa domnieva, že ako východiskový bod takáto definícia poskytuje vhodné kritériá na vymedzenie rovnocennosti.

3. POUžÍVANIE GAAP TRETÍCH KRAJÍN V EURÓPSKEJ ÚNII

CESR zostavil zoznam všeobecne uznávaných účtovných zásad tretích krajín používaných v súčasnosti emitentmi, s ktorých cennými papiermi sa obchoduje na regulovanom trhu v EÚ. Podľa CESR predstavujú emitenti z tretích krajín používajúci GAAP tretích krajín približne 5,8 % z celkového počtu emitentov, ktorých cenné papiere boli prijaté na obchodovanie na regulovaných trhoch EÚ.

CESR poznamenal, že pri príprave nasledujúcej tabuľky niektorí emitenti mohli byť započítaní viackrát, ak sú ich cenné papiere prijaté na obchodovanie vo viac ako jednej krajine a/alebo ak boli v tom istom členskom štáte alebo vo viacerých členských štátoch prijaté na obchodovanie rôzne druhy cenných papierov.

Národné GAAP v krajinách: | Počet emitentov z tretej krajiny kótovaných na regulovanom trhu EÚ, ktorí používajú tieto GAAP |

Argentína | 5 |

Austrália | 17 |

Brazília | 4 |

Kanada | 45 |

Čile | 1 |

Čína | 20 |

Kolumbia | 1 |

Egypt | 10 |

Hongkong | 2 |

India | 70 |

Indonézia | 2 |

Izrael | 8 |

Japonsko | 84 |

Libanon | 3 |

Malajzia | 3 |

Mexiko | 2 |

Maroko | 1 |

Nový Zéland | 2 |

Pakistan | 1 |

Peru | 3 |

Filipíny | 3 |

Rusko | 14 |

Singapur | 2 |

Južná Afrika | 9 |

Južná Kórea | 30 |

Švajčiarsko | 4 |

Thajsko | 4 |

Tunisko | 1 |

Turecko | 7 |

USA | 233 |

Venezuela | 1 |

Zambia | 1 |

Zimbabwe | 1 |

Spolu | 594 |

Zdroj: CESR

Tieto údaje nie sú vyčerpávajúce, keďže CESR nemohol získať príslušné údaje pre všetky regulované trhy EÚ[5].

4. AKTUÁLNE INFORMÁCIE O ZBLIžOVANÍ GAAP KANADY, JAPONSKA A USA S IFRS

GAAP USA

Hlavným cieľom Komisie je odstránenie požiadaviek na uvedenie do súladu s GAAP USA na emitentov z EÚ. Komisia USA pre cenné papiere a burzu (US Securities and Exchange Commission, ďalej len „SEC“) vypracovala cestovnú mapu stanovujúcu kroky, ktoré povedú k zániku požiadaviek na uvedenie do súladu a uviedla, že zatiaľ čo dôležitý je merateľný pokrok v prioritných záležitostiach, konečná úroveň zbližovania nie je nevyhnutná pre splnenie cieľa.

Začiatkom roka 2006 americká Rada pre štandardy finančného účtovníctva (United States' Financial Accounting Standards Board, ďalej len „FASB“) a Rada pre medzinárodné účtovné štandardy (International Accounting Standards Board, ďalej len „IASB“) uzavreli memorandum o porozumení, v ktorom sa načrtáva pracovný program pre zbližovanie GAAP USA a IFRS. V memorande o porozumení je práca na zbližovaní rozdelená do dvoch hlavných kategórií v závislosti od predpokladaného časového rámca pre ich dokončenie. V krátkodobom výhľade je cieľom práce v oblasti zbližovania dospieť do roku 2008 k záveru, pokiaľ ide o to, či by sa podstatné rozdiely v malom počte kľúčových oblastí mali odstrániť pomocou jedného alebo viacerých krátkodobých projektov týkajúcich sa stanovenia štandardov, a keď áno, tak dokončiť alebo podstatne dokončiť prácu v týchto oblastiach. Zdá sa, že tempo celkového napredovania je uspokojivé. Nad rámec krátkodobého výhľadu sa v memorande o porozumení stanovuje, aby obe rady pracovali spoločne a aby do roku 2008 dosiahli významný pokrok v ďalších dôležitých oblastiach, v ktorých sa súčasné postupy pokladajú za „kandidátov na zlepšenie“. Zdá sa, že práca na väčšine z nich pokračuje tempom, pri ktorom by sa požiadavky stanovené v cestovnej mape mali splniť včas. Týka sa to aj konsolidačného projektu.

CESR poskytol predbežné informácie o pokroku dosiahnutom v pracovných programoch pre zbližovanie Kanady, Japonska a Spojených štátov, pričom sa ako základ použilo odporúčanie CESR z roku 2005, a opísal jednak súčasnú situáciu a jednak očakávaný vývoj v období 2007/2008. V správe CESR[6] sa však výslovne uvádza, že ju nemožno pokladať za hodnotenie alebo posúdenie pokroku pri zbližovaní v tomto štádiu, ale poskytuje určitú predstavu o súčasnej situácii podľa informácií získaných z verejných zdrojov.

V technickom odporúčaní sa zistil hlavný rozdiel v oblasti rozsahu konsolidácie (IAS 27), kde sa ako nápravné opatrenie navrhuje doplnkový výkaz. Projekt konsolidácie je zahrnutý v programe pre zbližovanie, pričom diskusný dokument sa očakáva v lete 2007 a konzultačný dokument v druhej polovici roku 2008.

Ďalšie možné významné rozdiely zistené v technickom odporúčaní (t. j. rozdiely, pri ktorých bolo ako nápravné opatrenie navrhnuté kvantitatívne určenie vplyvov) sa týkali: IFRS 3 – Združovanie podnikov, IAS 28 – Investície do pridružených spoločností (jednotnosť účtovných politík), IAS 36 – Zníženie hodnoty aktív, IAS 38 – Nehmotné aktíva (kapitalizácia nákladov na vývoj) a IAS 41 – Poľnohospodárstvo (rozdiely v reálnej hodnote špecifických poľnohospodárskych položiek). Združovanie podnikov je zahrnuté do pracovných programov pre zbližovanie a konečné štandardy sa očakávajú v roku 2007. IAS 36 – Zníženie hodnoty aktív a IAS 38 – Nehmotné aktíva sú takisto zahrnuté do pracovných programov pre zbližovanie, v súčasnosti sú však v štádiu výskumu vykonávaného personálom bez jasne určeného harmonogramu. IAS 28 – Investície do pridružených spoločností a IAS 41 - Poľnohospodárstvo nie sú v súčasnosti zaradené do programu pre zbližovanie.

SEC začala v roku 2006 preskúmavať prvé podania účtovných výkazov založených na IFRS od spoločností z EÚ. Predstavitelia SEC odvtedy charakterizujú svoje vyjadrenia ako „požadovanie informácií“ v prípadoch, keď im veci neboli jasné. Otázky sa zameriavajú na uvádzanie a zverejňovanie informácií vo finančných výkazoch.

CESR a SEC sa dohodli na spoločnom pracovnom pláne a uverejnili ho 2. augusta 2006. Tento pracovný plán predstavuje dôležitý krok pri dosahovaní operatívnej spolupráce a spolupráce v oblasti dohľadu medzi regulátormi s cieľom zabezpečiť jednotné uplatňovanie IFSR a GAAP USA. Okrem toho Rada pre finančné výkazníctvo (Financial Reporting Council, ďalej len „FRC“), SEC a Úrad Spojeného kráľovstva pre finančné služby (Financial Services Authority, ďalej len „FSA“) podpísali 25. apríla 2007 protokol na implementáciu tohto pracovného plánu medzi SEC a CESR, pokiaľ ide o výmenu informácií o uplatňovaní IFSR emitentmi kótovanými v Spojenom kráľovstve a USA.

V apríli 2007 v rámci pravidelného každoročného samitu EÚ - USA obe strany súhlasili s uskutočnením krokov vedúcich k zbližovaniu, rovnocennosti alebo prípadne k vzájomnému uznávaniu regulačných noriem založených na zásadách vysokej kvality. Pozornosť sa sústredí najmä na presadzovanie podmienok pre to, aby sa GAAP USA a IFRS uznávali v oboch jurisdikciách. Na potvrdenie tejto dohody podpísali prezident Spojených štátov amerických, predseda Európskej rady a predseda Komisie 30. apríla dohodu, ktorá vo vzťahu k finančnému výkazníctvu obsahovala takéto vyhlásenie:

„Finančné trhy . Presadzovať a usilovať sa zabezpečiť podmienky pre to, aby sa všeobecne uznávané účtovné zásady USA a Medzinárodné štandardy finančného výkazníctva uznávali v oboch jurisdikciách bez potreby uvedenia do súladu, do roku 2009 alebo podľa možnosti skôr[7].“

Po tlačovom vyhlásení v apríli[8] SEC 20 júna 2007 oznámila svoj návrh umožňujúci podávanie účtovných výkazov zahraničných emitentov založených na IFSR bez ďalších požiadaviek na uvedenie do súladu[9]. Obdobie, počas ktorého možno podávať pripomienky, stanovila na 75 dní od dátumu uverejnenia vo Federálnom registri.

V tom istom tlačovom vyhlásení SEC naznačila, že umožní spoločnostiam usadeným v USA, aby si pre svoje účtovné výkazy zvolili používanie IFRS namiesto GAAP USA.

Japonské GAAP

Japonská rada pre účtovné štandardy (Accounting Standards Board of Japan, ďalej len „ASBJ“) a IASB začali v marci 2005 spoločný projekt (zameraný na zbližovanie) s konečným cieľom dosiahnuť zblíženie japonských GAAP a IFRS. Počas trvania projektu ASBJ urýchľovala revíziu japonských účtovných štandardov, aby sa zmenšili rozdiely medzi týmito dvoma GAAP. V rámci tohto prístupu ASBJ a IASB určili „krátkodobé projekty“ a „dlhodobejšie projekty“. Krátkodobé projekty sa majú podľa plánu dokončiť do začiatku roka 2008. Pri dlhodobejších projektoch, ako sú napríklad uznávanie výnosov, vykazovanie výkonnosti (predkladanie finančných výkazov), nehmotné aktíva (vrátane výdavkov na výskum a vývoj), rozsah konsolidácie (vrátane jednotiek určených na osobitné účely (Special Purpose Entities, ďalej len „SPE“)), zníženie hodnoty dlhodobých aktív a dôchodkové dávky, sa ASBJ rozhodla začať (výskumné) projekty s cieľom zosúladiť prácu s projektmi, ktoré uskutočňujú IASB a FASB.

CESR poskytol na základe žiadosti Komisie predbežné informácie o pokroku, ktorý sa dosiahol v pracovných programoch pre zbližovanie, s uvedením súčasnej situácie, ako aj očakávaného vývoja v období 2007/2008. Prehľad otázok, ktoré určil CESR, alebo ktoré sú predmetom projektu zbližovania, je v prílohe 2 k tomuto dokumentu.

Z 26 záležitostí určených CESR v roku 2005 boli 3 klasifikované ako záležitosti, pre ktoré sa vyžadujú doplnkové výkazy. Ide o tieto 3 záležitosti a ich očakávaný pokrok pri zbližovaní:

1. Združovanie podnikov (metóda združovania podielov - pooling-of-interest method)

V decembri 2006 bol zriadený projektový tím. Výskumná správa by mala byť vydaná v treťom štvrťroku 2007. V závislosti od diskusie o tejto výskumnej správe by mohol byť diskusný dokument vydaný vo štvrtom štvrťroku 2007. V najnovšej analýze tokijskej burzy cenných papierov sa uvádza, že metóda združovania podielov sa nepoužila pri žiadnom združení podnikov počas prvej polovice finančného roka končiacej 30. septembra 2006.

Táto skutočnosť by mala mať vplyv na opätovné posúdenie metódy združovania podielov.

2. Rozsah konsolidácie (lepšie zverejňovanie a konsolidácie jednotiek určených na osobitné účely)

Na riešenie tejto záležitosti bol zostavený technický výbor a začali sa diskusie k tejto téme.

Pokiaľ ide o diskusie týkajúce sa zverejnenia, ABSJ vydala 23. marca 2007 „Usmernenie k zverejňovaniu určitých jednotiek určených na osobitné účely“ s účinnosťou pre finančné roky začínajúce 1. apríla 2007 alebo neskôr. Pokiaľ ide o diskusie o rozsahu konsolidácie, do konca roka 2007 bude vydaný diskusný dokument.

Treba poznamenať, že pokrok v zbližovaní sa dosiahol aj v ďalších oblastiach:

- V oblasti IAS 2 Zásoby a v otázke používania metódy LIFO (last-in-first-out – posledný vstupuje, prvý vychádza) ustanovila ASBJ v januári 2007 projektový tím s cieľom dospieť k rozhodnutiu do začiatku roku 2008.

- Pokiaľ ide o IAS 36 Zníženie hodnoty aktív , ASBJ zriadila v januári 2007 projektový tím. Projektový tím má za cieľ predložiť rade ASBJ do konca roka 2007 výskumnú správu.

- Pokiaľ ide o diskusie o IAS 38 Nehmotné aktíva a o otázku kapitalizácie nákladov na vývoj, ASBJ očakáva vydanie diskusného dokumentu do konca roka 2007.

- Jednotnosť účtovných politík (zámorské dcérske spoločnosti a pridružené spoločnosti)

Účtovné politiky uplatniteľné na zahraničné dcérske spoločnosti budú na základe vydania Practical Issues Task Force (PITF) č. 18 (máj 2006) podstatne zjednotené s účtovnými politikami, ktoré platia pre materské spoločnosti. PITF č. 18 sa bude používať od apríla 2008 (podporuje sa skoršie uplatnenie). Pokiaľ ide o pridružené spoločnosti, ASBJ zriadila v januári 2007 projektový tím. Na základe diskusií by konzultačný dokument mohol byť vydaný do konca roka 2007.

V rámci prvých dvoch účtovníckych zasadnutiach odborníkov z Európskej komisie a z japonského FSA sa diskutovalo o pokroku v pracovnom pláne. Podľa projektového plánu dosiahne v januári 2008 postavenie konečného projektu 7 zo 16 projektov alebo podprojektov a 2 (možno 5) bude vo fáze rokovania s cieľom dokončenia na úrovni rady.

Kanadské GAAP

V januári 2006 sa kanadská Rada pre účtovné štandardy (Accounting Standard Board, ďalej len „AcSB“) rozhodla presunúť finančné výkazníctvo kanadských podnikov, ktoré verejne skladajú účty, na IFRS. Definícia podnikov, ktoré verejne skladajú účty, v súčasnosti zahŕňa kótované spoločnosti a subjekty, ktoré získavajú svoje imanie od verejného sektora, ako sú napríklad banky a poisťovacie spoločnosti.

Implementačný plán AcSB na začlenenie IFRS do kanadských GAAP uverejnený 30. júna 2006 predpokladá, že IFRS budú implementované do 1. januára 2011. Konečná podoba tohto časového plánu by mala byť dokončená do 31. marca 2008 na základe preskúmania pokroku, ktorý v súčasnosti prebieha.

5. PRÁCE OSTATNÝCH TRETÍCH KRAJÍN V OBLASTI ZBLIžOVANIA

Čínske GAAP

Ministerstvo financií Čínskej ľudovej republiky (ďalej len „MF“) vo februári 2006 oficiálne oznámilo vydanie účtovných štandardov pre obchodné podniky (Accounting Standard for Business Enterprises – ďalej len „ASBE“). V týchto ASBE sú obsiahnuté takmer všetky témy v rámci súčasných IFRS, hoci boli zaznamenané niektoré výnimky z IFRS. Tieto štandardy, ktoré sú účinné od 1. januára 2007, sú záväzné pre všetky čínske kótované podniky. Aj ostatné čínske podniky sú povzbudzované k tomu, aby používali tieto štandardy.

MF a IASB uznali, že zbližovanie je prebiehajúci proces. MF určilo rad účtovných záležitostí, ktoré by možno mohli IASB pomôcť pri hľadaní riešení pre projekty IFRS, ktoré sa v súčasnosti uskutočňujú v oblasti zverejňovania transakcií so spriaznenými stranami – najmä vo „výnimke pre štátom kontrolované podniky“ – (IASB vydala konzultačný dokument 22. februára 2007), združenia podnikov, ktoré sú subjektmi podliehajúcimi spoločnému riadeniu a oceňovaniu reálnou hodnotou.

Čínske ministerstvo financií vydalo v novembri 2006 obmedzené implementačné usmernenie k 32 z 38 účtovných štandardov pre obchodné podniky (ASBE), ktoré prijalo vo februári 2006 s účinnosťou pre finančné správy čínskych kótovaných spoločností za rok 2007. V súčasnosti je usmernenie MF k dispozícii len v čínštine.

Indické GAAP

V marci 2006 indický predseda vlády oznámil, že jeho vláda zavedie ucelené nové právne predpisy pre obchodné spoločnosti, ktoré budú obsahovať zosúladenie účtovných štandardov s IFRS. Nové právne predpisy nahradia existujúci 50 rokov starý indický zákon o obchodných spoločnostiach a ich cieľom je podporiť väčšiu transparentnosť a účinné podnikové riadenie.

Indický Inštitút autorizovaných účtovných znalcov (Institute of Chartered Accountants of India – ďalej len „ICAI“) vytvoril pracovnú skupinu na preskúmanie možnosti plného prijatia všetkých medzinárodných štandardov finančného výkazníctva bez akéhokoľvek prispôsobovania, a to ako indických štandardov. Vypracuje koncepčný dokument o prijatí IFRS v Indii.

Ruské GAAP

Vláda rozhodla v roku 2002 o prechode ruských kótovaných spoločností na IFRS. Podľa tohto plánu sa od kótovaných spoločností v Rusku vyžadovalo, aby od roku 2004 zostavovali konsolidované finančné výkazy s použitím IFRS. Finančné výkazy jednotlivých spoločností ako členov skupiny sa naďalej zostavovali s použitím ruských GAAP. Pokiaľ ide o banky, takisto sa od jednotlivých bánk vyžadovalo, aby zostavovali svoje konsolidované finančné výkazy podľa IFRS popri finančných výkazoch podľa ruských GAAP. V súčasnosti sa len od bánk vyžaduje, aby zostavovali svoje konsolidované finančné výkazy podľa IFRS a jednotlivé finančné výkazy podľa miestnych GAAP. Od roku 2005 sa nedosiahol pokrok, pokiaľ ide o požiadavku na kótované spoločnosti, aby zostavovali účtovné závierky podľa IFRS; spoločnosti zostavujú svoje účtovné závierky podľa miestnych (ruských) GAAP, ktoré predsa len obsahujú určité rozdiely v porovnaní s IFRS. Popri zákonom stanovených GAAP niektoré kótované spoločnosti dobrovoľne zostavujú účtovné závierky aj podľa IFRS (alebo GAAP USA).

6. ZÁVERY

V tejto prvej správe Komisia čerpá povzbudenie z každého harmonogramu orgánov Kanady, Japonska a USA v súvislosti s prácou vykonávanou v rámci programov pre zbližovanie.

Pokiaľ ide o USA, Komisia berie na vedomie pokrok v zbližovaní. Komisia okrem toho víta vyhlásenia predstaviteľov SEC, v ktorých sa uvádza, že „sa nesnažia diktovať výklady IFRS“[10], a berie na vedomie, že ich preskúmavania podaní finančných výkazov európskych emitentov za prvý rok používania IFRS sa sústredili na záležitosti týkajúce sa predkladania a zverejňovania. Okrem porozumenia, ktoré sa 30. apríla dosiahlo medzi USA a EÚ, Komisia víta aj oznámenie SEC o navrhovaných zmenách pravidiel umožňujúcich podávanie účtovných výkazov založených na IFSR bez ďalších požiadaviek na uvedenie do súladu. Komisia prikladá veľký význam práci SEC na cestovnej mape pri odstraňovaní požiadavky týkajúcej sa uvedenia do súladu s GAAP USA a toto bude stredom pozornosti správy Komisie v apríli 2008. Keďže sú harmonogramy EÚ a USA pre rovnocennosť v súčasnosti zosúladené, majú obe strany možnosť podrobne sledovať vývoj v druhej jurisdikcii. V tejto súvislosti existuje jednoznačná potreba prehĺbiť spoluprácu medzi Európskou komisiou a SEC. Mali by sa konať pravidelné stretnutia medzi úradníkmi Komisie a SEC, aby sa zriadili spoločné fóra a zhodnotil vývoj.

Podobne trvalé napredovanie smerom k odbúravaniu potreby uvedenia do súladu vo významnej miere závisí od existujúcej dôvery medzi regulátormi a ich komunikácie. Je potrebné zlepšiť spoluprácu a výmenu informácií medzi regulátormi, a preto Komisia plne podporuje pracovný plán SEC a CESR, ktorý zahŕňa dialóg o implementácii IFRS. Uznávajúc skutočnosť, že IFRS sú štandardy založené na zásadách, by regulátori mali vziať v plnom rozsahu do úvahy stanoviská svojich medzinárodných partnerov týkajúce sa uplatňovania a presadzovania IFRS a vážne by sa mali pokúsiť vyhnúť protikladným záverom.

Pokiaľ ide o Japonsko, je vítané vydanie „Projektového plánu ASBJ“ z októbra 2006 so zameraním na projekty, ktoré sa špecificky týkajú zbližovania. Pri vydávaní projektového plánu ASBJ sa prvoradý dôraz kládol na zmapovanie práce, ktorú treba dokončiť do konca roka 2007, a takisto na objasnenie vyhliadok stavu zbližovania na začiatku roka 2008. Uprednostnili sa iniciatívy týkajúce sa 26 záležitostí, pre ktoré CESR odporučil prostriedky nápravy vo svojom odporúčaní Komisii v roku 2005. Komisiu tento pozitívny vývoj povzbudil, zdôrazňuje však, že je potrebné udržať tempo (a v niektorých oblastiach ho ešte zrýchliť) činností v oblasti zbližovania. S cieľom dosiahnuť ciele vymedzené v pracovnom programe musia japonské orgány udržiavať veľmi vysokú úroveň činnosti v oblasti zbližovania a poskytovať presné a úplné informáciu o pokroku vrátane všetkých oneskorení, ktoré sa prípadne vyskytnú. Program je ambiciózny, ale dosiahnutie jeho cieľov je dôležitým základom pre rozhodnutie o rovnocennosti.

Komisia víta oznámenie Kanady z roku 2006 o prijatí IFRS pre finančné výkazníctvo podnikov, ktoré skladajú účty verejne a určenie dátumu tohto prechodu na 1. január 2011. Komisia verí, že v roku 2008 sa potvrdí tento alebo dokonca ešte skorší dátum a časový plán prechodu na IFRS na začlenenie IFRS do kanadských GAAP.

Pokiaľ ide o Čínu, vydanie ASBE, ktoré zahŕňajú takmer všetky témy podľa existujúcich IFRS (hoci boli zaznamenané určité výnimky z IFRS), sa pokladá za pozitívny krok. Komisia povzbudzuje čínske orgány, aby pokračovali v práci na zbližovaní a uvítala by podrobný harmonogram stanovujúci kľúčové štádiá, ktorých dosiahnutie sa predpokladá v blízkej budúcnosti.

V Indii je povzbudzujúce rozhodnutie zosúladiť indické účtovné pravidlá s IFRS spolu s novovytvorenou pracovnou skupinou na preskúmanie možnosti úplného prijatia IFRS. Komisia by uvítala ďalšie informácie o týchto plánoch na prijatie IFRS bez úprav, najmä so zreteľom na časové rámce na dosiahnutie všetkých kľúčových štádií, ktoré možno predpokladať v blízkej budúcnosti.

Pokiaľ ide o Rusko, nedávne diskusie s ruskými orgánmi potvrdzujú, že rozhodnutia vlády o prechode ruských kótovaných spoločností na IFRS a uvedení ruských GAAP do súladu s medzinárodnými štandardmi sú stále na programe rokovaní. Komisia dúfa, že súčasné prekážky, ktoré spomalili túto prácu, budú čoskoro odstránené. Komisia by uvítala ďalšie objasnenie, pokiaľ ide o možností rýchleho obnovenia práce a, len čo sa práca znovu začne, oznámenie časových rámcov na uvedenie ruských GAAP do súladu s IFRS.

Komisia bude naďalej podrobne sledovať a pravidelne informovať Európsky výbor pre cenné papiere a Európsky parlament o pokroku pri zbližovaní, pokiaľ ide o kanadské a japonské GAAP a GAAP USA, tak ako sa to vyžaduje článkom 35 ods. 5A nariadenia o prospekte a článkom 2 ods. 2 rozhodnutia podľa smernice o harmonizácií požiadaviek na transparentnosť. Záležitosti týkajúce sa zbližovania sa objavujú v diskusiách v rámci rozhovorov o regulácii a takisto existujú pravidelné styky na úrovni personálu medzi Komisiou a orgánmi dotknutých tretích krajín. Komisia bude Európsky výbor pre cenné papiere a Európsky parlament takisto pravidelne informovať o vývoji diskusií o regulácií a o dosiahnutom pokroku pri zbližovaní ďalších tretích krajín s IFRS, ako sa uvádza v článku 35 ods. 5A písm. c) nariadenia o prospekte a v článku 1 písm. c) rozhodnutia podľa smernice o harmonizácii požiadaviek na transparentnosť. Takéto pravidelné informovanie je povinnosť podľa článku 35 ods. 5B nariadenia o prospekte a článku 2 ods. 3 rozhodnutia podľa smernice o transparentnosti.

EÚ je najväčšou jurisdikciou využívajúcou IFRS a má veľký záujem na približovaní k celosvetovým štandardom. Z tohto dôvodu Komisia víta všetky iniciatívy, ktoré napomáhajú tomu, aby sa IFRS stali globálnymi štandardmi.

Prílohy: Cestovná mapa IASB - FASB, Projektový plán týkajúci sa vývoja japonských účtovných štandardov, Kanadský pracovný program pre zbližovanie.

[1] Nariadenie Komisie (ES) č. 1787/2006 zo 4. decembra 2006 a rozhodnutie Komisie (ES) č. 2006/891 zo 4. decembra 2006 („Rozhodnutie podľa smernice o transparentnosti“).

[2] Nariadenie Komisie (ES) č. 809/2004 z 29. apríla 2004 („nariadenie o prospekte“). Týmto nariadením sa implementuje smernica Európskeho parlamentu a Rady 2003/71/ES zo 4. novembra 2003 („smernica o prospekte“).

[3] Smernica Európskeho parlamentu a Rady 2004/109/ES z 15. decembra 2004 („smernica o transparentnosti”).

[4] Pozri článok 1 rozhodnutia Komisie 2006/891/ES a článok 35 ods. 5A nariadenia o prospekte, zmenené a doplnené nariadením Komisie (ES) 1787/2006/ES.

[5] Členovia CESR takisto zistili približne 130 emitentov z tretích krajín, ktorí v súčasnosti používajú národné GAAP členských štátov (napr. GAAP Spojeného kráľovstva).

[6] Odporúčanie CESR Európskej komisii o pracovných programoch zostavovateľov štandardov v Kanade, Japonsku, USA, vymedzení pojmu rovnocennosť a zozname všeobecne uznávaných účtovných zásad tretích krajín používaných v súčasnosti na kapitálových trhoch EÚ (6. marec 2007).

[7] Framework For Advancing Transatlantic Economic Integration Between The European Union And The United States Of America – Príloha 2 Lighthouse Priority Projects.

[8] Tlačové vyhlásenie SEC 2007-72 z 24. apríla 2007.

[9] Verejná schôdza SEC z 20. júna 2007

[10] Prejav Johna A. Whitea, riaditeľa odboru podnikových financií (SEC), Londýn, 15. januára 2007